CELEX: 32010R0310
Language: et
Date: 2010-04-09 00:00:00
Title: Komisjoni määrus (EL) nr 310/2010, 9. aprill 2010 , teatavate kaupade klassifitseerimise kohta kombineeritud nomenklatuuris

15.4.2010   
            
            
               ET
            
            
               Euroopa Liidu Teataja
            
            
               L 94/27
            
         KOMISJONI MÄÄRUS (EL) nr 310/2010,
   9. aprill 2010,
   teatavate kaupade klassifitseerimise kohta kombineeritud nomenklatuuris
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate teiste nomenklatuuride suhtes, mis on kehtestatud liidu erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Vastavalt nimetatud üldreeglitele tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et liikmesriikide tolliasutuste väljastatud siduvale tariifiinformatsioonile, mis käsitleb kombineeritud nomenklatuuri kaupade klassifitseerimist, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel kolme kuu vältel vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõikele 6.
            
         
               (5)
            
            
               Käesoleva määrusega ettenähtud meetmed on kooskõlas tolliseadustiku komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Liikmesriikide tolliasutuste väljastatud siduvale tariifiinformatsioonile, mis ei ole kooskõlas käesoleva määrusega, võib vastavalt määruse (EMÜ) nr 2913/92 artikli 12 lõikele 6 tugineda veel kolme kuu vältel.
   Artikkel 3
   Määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 9. aprill 2010
      
         
            Komisjoni nimel, presidendi eest
         
         
            komisjoni liige
         
         Algirdas ŠEMETA
      
   
   
      (1)  EÜT L 256, 7.9.1987, lk 1.
   
      (2)  EÜT L 302, 19.10.1992, lk 1.
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Lennujaama turvakontrollis kasutatava läbikäiguvärava välimusega seade (nn massispektromeeter). See on ette nähtud keelatud ainete (nt lõhkeained ja narkootikumid) avastamiseks, kasutades ITMS-tehnoloogiat (Ion Trap Mobility Spectrometer — ioonlõks-liikuvusspektromeeter).
                  Analüüs põhineb õhuproovidel, mis juhitakse läbi poolläbilaskva membraani ionisatsioonikambrisse, kus iooniallikas emiteerib beetaosakesi, mille tulemusena gaasifaasis tekivad ioonid. Ioniseerimine kulgeb seejärel edasi triivitorusse, kus elektriväli kiirendab ioonid kollektorelektroodile. Seejärel analüüsitakse proovi aja põhjal, mis ioonidel kollektorini jõudmiseks kulus. Seega eraldab seade ioniseerunud aurusid ja mõõdab seejärel ioonide liikuvust elektriväljas.
                  Seade ei kasuta optilist kiirgust.
               
               
                  9027 80 17
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1 ja 6 ning CN-koodide 9027, 9027 80 ja 9027 80 17 sõnastusega.
                  Toodet ei või klassifitseerida rubriiki 9022 beetakiirgusel töötava seadmena, kuna kiirgust kasutatakse ainult ettevalmistavas etapis enne analüüsi, selleks et ioniseerida proovi. Kiirgust kasutatakse spektromeetria abil tehtava keemilise analüüsi puhul vaid algetapis.
                  Füüsikalise või keemilise analüüsi seadmed – spektromeetrid – on eraldi nimetatud rubriigis 9027.
                  Kuna seade ei kasuta optilist kiirgust (UV, nähtav, infrapuna), tuleb see klassifitseerida CN-koodi 9027 80 17 alla muu füüsikalise või keemilise analüüsi seadmena.